CELEX: 32006R1423
Language: fi
Date: 2006-09-26 00:00:00
Title: Komission asetus (EY) N:o 1423/2006, annettu 26 päivänä syyskuuta 2006 , aiheellisten toimenpiteiden järjestelmästä maatalousmenojen alalla Bulgarian ja Romanian osalta

28.9.2006   
            
            
               FI
            
            
               Euroopan unionin virallinen lehti
            
            
               L 269/10
            
         
      KOMISSION ASETUS (EY) N:o 1423/2006,
   annettu 26 päivänä syyskuuta 2006,
   aiheellisten toimenpiteiden järjestelmästä maatalousmenojen alalla Bulgarian ja Romanian osalta
   EUROOPAN YHTEISÖJEN KOMISSIO, joka
   ottaa huomioon Bulgarian ja Romanian liittymissopimuksen ja erityisesti sen 4 artiklan 3 kohdan,
   ottaa huomioon Bulgarian ja Romanian liittymisasiakirjan ja erityisesti sen 37 artiklan,
   sekä katsoo seuraavaa:
   
               (1)
            
            
               Liittymisasiakirjan 2 artiklan mukaan toimielinten ennen liittymistä hyväksymien asiakirjojen määräykset ovat Bulgariaa ja Romaniaa sitovia, ja niitä sovelletaan noissa valtioissa perustamissopimuksissa ja mainitussa asiakirjassa määrätyin edellytyksin.
            
         
               (2)
            
            
               Liittymisasiakirjan 37 artikla antaa komissiolle mahdollisuuden toteuttaa aiheellisia toimenpiteitä, jos Bulgaria tai Romania ei ole onnistunut panemaan täytäntöön liittymisneuvottelujen yhteydessä antamiaan sitoumuksia aiheuttaen näin vakavaa häiriötä sisämarkkinoiden toiminnalle tai välittömän riskin tällaisen häiriön syntymisestä.
            
         
               (3)
            
            
               Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetun neuvoston asetuksen (EY) N:o 1782/2003 (1) 17 artiklassa jäsenvaltiot velvoitetaan perustamaan yhdennetty hallinto- ja valvontajärjestelmä, jäljempänä ’yhdennetty järjestelmä’.
            
         
               (4)
            
            
               Bulgarialta ja Romanialta edellytetään niiden liittymisestä lähtien toiminnassa olevaa yhdennettyä järjestelmää, jotta suurta osaa yhteisön näille valtioille myöntämästä maataloustuesta voitaisiin valvoa. Komissio on päätellyt Bulgarian ja Romanian ennen tämän asetuksen antamista toimittamien tietojen ja omien tarkastustensa perusteella, että yhdennetyn järjestelmän olemassaoloa ja toimivuutta koskeva riski on näissä valtioissa todellinen.
            
         
               (5)
            
            
               Vakavat puutteet Bulgarian ja Romanian yhdennetyissä järjestelmissä ovat omiaan johtamaan tilanteeseen, jossa tämän järjestelmän avulla valvottavia maataloustuen maksuja ei valvottaisi lainkaan tai ei ainakaan asianmukaisella tavalla. Sen vuoksi olisi olemassa vakava riski, että tuottajat, jotka eivät ole lainkaan tai ovat vain osittain kelpoisia maataloustukeen, saisivat tätä tukea, jolloin heidät olisi saatettu edullisempaan asemaan kuin yhteisön lainsäädännössä on säädetty. Kummankin mainitun valtion suoriin tukiin ja maaseudun kehittämiseen liittyvät ja yhdennetyn järjestelmän mukaisesti valvottavat menot ovat noin 80 prosenttia maatalouden kokonaismenoista ja ne koskevat määrältään huomattavan suuria, usean sadan miljoonan euron summia, minkä vuoksi yhdennetyn järjestelmän moitteeton toiminta on tärkeätä sekä yhteisen maatalouspolitiikan käyttöön ottamiselle näissä maissa että yhteisön sisämarkkinoiden moitteettomalle toiminnalle. Koska suotuisammalla asemalla yhdessä kyseessä olevien summien kanssa olisi todennäköisesti vaikutusta maataloustuotteiden kauppaan sisämarkkinoilla, se aiheuttaisi sisämarkkinoiden vakavaa toimintahäiriötä koskevan välittömän riskin.
            
         
               (6)
            
            
               Tätä riskiä ei voida hoitaa asianmukaisesti pelkästään yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (2) 17 ja 27 artiklaa soveltamalla, kun otetaan huomioon niiden järjestelmien ja menettelyjen luonne, joita mainitut säännökset koskevat. Sen vuoksi on tarpeen turvautua liittymisasiakirjan 37 artiklaan, joka antaa komissiolle mahdollisuuden toteuttaa aiheellisia toimenpiteitä tämän riskin eliminoimiseksi.
            
         
               (7)
            
            
               Liittymisen jälkeen sekä Bulgarian että Romanian olisi riippumattoman elimen raportin perusteella annettava komissiolle ilmoitus siitä, onko niillä yhdennetty järjestelmä ja onko se toimintakunnossa. Jos järjestelmässä on puutteita mainittujen valtioiden olisi korjattava puutteet välittömästi.
            
         
               (8)
            
            
               Jos komissio Bulgarian ja Romanian antamien ilmoitusten tai riippumattoman elimen raportin taikka omien havaintojensa perusteella päätyy siihen, että järjestelmässä on edelleen puutteita, jotka ovat niin vakavia, että ne vaarantavat yhdennetyn järjestelmän kattaman koko maatalousmenojen hallinnointi- ja valvontajärjestelmän moitteettoman toiminnan, ja että sen vuoksi sisämarkkinoiden vakavaa toimintahäiriötä koskeva välitön riski on edelleen olemassa, sen olisi tilapäisesti vähennettävä kiinteäksi yhden vuoden ajaksi Bulgarialle ja Romanialle asetuksen (EY) N:o 1290/2005 14 ja 26 artiklan nojalla maksettavia kuukausimaksuja ja välimaksuja. Tilapäisen vähennyksen olisi vastattava prosenttiosuutta, jota komissio omien suuntaviivojensa mukaisesti noudattaa tilien sääntöjenmukaisuustarkastuksen yhteydessä silloin kun jäsenvaltion valvontajärjestelmässä on vakavia puutteita ja on näyttöä laajoista sääntöjenvastaisuuksista. Tällainen tilapäinen vähennys on tarpeen, jotta jäsenvaltio korjaa yhdennetyn järjestelmänsä puutteet ja jotta sääntöjenvastaiset maksut ja vilpilliset menettelyt voidaan estää tai havaita ja aiheettomasti maksetut määrät periä takaisin ja siten poistaa sisämarkkinoiden vakavaa toimintahäiriötä koskeva riski.
            
         
               (9)
            
            
               Komission olisi tarkasteltava uudelleen 12 kuukauden kuluttua, onko kuukausimaksujen ja välimaksujen tilapäistä vähennystä jatkettava.
            
         
               (10)
            
            
               Tilapäistä vähennystä olisi sovellettava ainoastaan niihin tukitoimenpiteisiin, joita hallinnoidaan ja valvotaan yhdennetyn järjestelmän välityksellä.
            
         
               (11)
            
            
               Tilapäistä vähennystä olisi seurattava asetuksen (EY) N:o 1290/2005 31 artiklan sääntöjenmukaisuustarkastuksen yhteydessä, sanotun kuitenkaan rajoittamatta siinä yhteydessä tehtäviä päätöksiä,
            
         ON ANTANUT TÄMÄN ASETUKSEN:
   1 artikla
   1.   Bulgarian ja Romanian on kummankin annettava liittymistä seuraavan kolmannen kuukauden loppuun mennessä komissiolle ministeritasolla ilmoitus, jossa ilmoitetaan seuraavat asiat:
   
               a)
            
            
               asetuksen (EY) N:o 1782/2003 18 artiklassa tarkoitetut yhdennetyn hallinto- ja valvontajärjestelmän, jäljempänä ’yhdennetty järjestelmä’, eri osat on otettu käyttöön niiden alueilla yhteisön asiaa koskevan lainsäädännön mukaisesti siinä laajuudessa kuin ne liittyvät Bulgariassa ja Romaniassa sovellettavien tukijärjestelmien hallinnointiin ja valvontaan;
            
         
               b)
            
            
               yhdennetty järjestelmä ja muut tämän asetuksen 3 artiklassa tarkoitettujen tukien moitteettomaan maksamiseen tarvittavat osat ovat niiden alueilla toimintakunnossa.
            
         2.   Edellä 1 kohdassa säädetty ilmoitus on tehtävä sellaisen raportin pohjalta, jonka on laatinut asetuksen (EY) N:o 1290/2005 6 artiklan 1 kohdassa tarkoitetusta maksajavirastosta ja 6 artiklan 3 kohdassa tarkoitetusta yhteensovittamisesta vastaavasta viranomaisesta riippumaton elin, jolla on tarvittava asiantuntemus. Bulgarian ja Romanian on kummankin nimettävä raportin antava elin.
   Raportissa on annettava lausunto siitä, täyttyvätkö 1 kohdassa säädetyt edellytykset. Raportin on oltava komission käytettävissä.
   2 artikla
   1.   Komissio tekee päätöksen vähentää tilapäisesti asetuksen (EY) N:o 1290/2005 14 artiklassa tarkoitettuja kuukausimaksuja ja 26 artiklassa tarkoitettuja välimaksuja 25 prosentilla, jos se toteaa joko tämän asetuksen 1 artiklassa tarkoitetun ilmoituksen tai raportin taikka omien havaintojensa perusteella ja annettuaan asianomaiselle jäsenvaltiolle tilaisuuden esittää kohtuullisen ajan kuluessa kommenttinsa, että:
   
               a)
            
            
               Bulgaria tai Romania ei noudata 1 artiklan 1 ja 2 kohdan mukaisia velvollisuuksiaan;
            
         
               b)
            
            
               1 artiklan 1 kohdan a alakohdassa tarkoitettuja eri osia ei ole otettu käyttöön;
            
         
               c)
            
            
               vaikka 1 artiklan 1 kohdan a alakohdassa tarkoitetut eri osat on otettu käyttöön, yhdennetyssä järjestelmässä ja muissa 3 artiklassa tarkoitettujen tukien moitteettomaan maksamiseen tarvittavissa osissa on niin vakavia puutteita, että ne vaarantavat koko järjestelmän moitteettoman toiminnan.
            
         Bulgarian ja Romanian on toteutettava kaikki tarvittavat toimenpiteet havaittujen puutteiden korjaamiseksi viipymättä.
   2.   Tilapäistä vähennystä sovelletaan 1 päivän joulukuuta 2007 ja 30 päivän marraskuuta 2008 välisenä aikana suoritettuihin kuukausimaksuihin ja välimaksuihin.
   3.   Komissio jatkaa tilapäistä vähennystä kahdentoista kuukauden jaksoissa, jos yksi tai useampi 1 kohdassa tarkoitetuista edellytyksistä jää edelleen täyttymättä.
   4.   Tilapäinen vähennys ei estä asetuksen (EY) N:o 1290/2005 17 ja 27 artiklan mukaisten vähennysten tai keskeytysten soveltamista.
   3 artikla
   Edellä 2 artiklassa säädettyä tilapäistä vähennystä sovelletaan seuraavien toimenpiteiden mukaisiin tukiin:
   
               a)
            
            
               asetuksen (EY) N:o 1782/2003 143 b artiklassa säädetty yksinkertaistettu siirtymäkauden tulotuki uusien jäsenvaltioiden viljelijöille tai mainitun asetuksen III ja IV osastossa tarkoitetut tukijärjestelmät;
            
         
               b)
            
            
               asetuksen (EY) N:o 1782/2003 143 c artiklassa säädetyt täydentävät kansalliset suorat tuet, jotka on rahoitettu liittymisasiakirjan liitteessä VIII olevan I jakson mukaisesti;
            
         
               c)
            
            
               neuvoston asetuksen (EY) N:o 1698/2005 (3) 36 artiklan a alakohdan i–v alakohdassa ja 36 artiklan b alakohdan i–v alakohdassa säädetyt tuet, lukuun ottamatta tukia, jotka liittyvät mainitun asetuksen 39 artiklan 5 kohdassa tarkoitettuihin toimenpiteisiin tai 36 artiklan b alakohdan i ja iii alakohdan mukaisiin toimenpiteisiin, jos on kyse perustamiskustannuksista.
            
         4 artikla
   Tämän asetuksen perusteella tehdyt tai tekemättä jätetyt päätökset eivät estä asetuksen (EY) N:o 1290/2005 31 artiklassa tarkoitetun sääntöjenmukaisuustarkastuksen soveltamista.
   5 artikla
   Tämä asetus tulee voimaan Bulgarian ja Romanian liittymissopimuksen voimaantulopäivänä ja edellyttäen, että liittymissopimus tulee voimaan.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 26 päivänä syyskuuta 2006.
      
         
            Komission puolesta
         
         Mariann FISCHER BOEL
         
         
            Komission jäsen
         
      
   
   
      (1)  EUVL L 270, 21.10.2003, s. 1. Asetus sellaisena kuin se on viimeksi muutettuna komission asetuksella (EY) N:o 1156/2006 (EUVL L 208, 29.7.2006, s. 3).
   
      (2)  EUVL L 209, 11.8.2005, s. 1. Asetus sellaisena kuin se on muutettuna asetuksella (EY) N:o 320/2006 (EUVL L 58, 28.2.2006, s. 42).
   
      (3)  EUVL L 277, 21.10.2005, s. 1.